1Nasaba Yérusalém maéloka mabbicara, nasaba Sion dé’ umaélo monro mammekko, narapi ripassalama sibawa apakalanna mattappa pada-pada suloé ri wennié.
2Eh Yérusalém, naitai bangsa-bangsaé apakalammu, arung-ngarungngé natiroi arajammu. Riteppuko matu sibawa aseng baru, Aléna PUWANGNGE mabbéréyangngi iyaro asengngé.
3Mancajiko pada-pada passigera magelloé ri limanna PUWANGNGE, passigera akkarungeng ri limanna Allataalamu.
4Asemmu tenniyana ‘Iya Risalaiyé’, wanuwammu tenniyana ‘Iya Masino-sinoé’. Riteppuko matu, ‘Iya Nasayangngé Allataala’, sibawa wanuwammu riyasengngi, ‘Iya Puraénna Kawing’, saba’ naéloriko PUWANGNGE, pada-padai lakkaié untu’ wanuwammu.
5Pada-pada séddié kallolo kawingiwi ana’daraé, makkuwaniro Pappancajimmu pubainéko matu. Pada-pada séddié botting marennu mitai bainéna, makkuwaniro Allataala sennangiko matu.
6Ri témbo’na Yérusalém taroka matu pengawal; esso wenni dé’ nawedding mennang mammekko, iyakiya harusu’i matteru paréngngerangiwi Allataala lao ri janci iya puraé Naébbu.
7Dé’ nawedding mennang naleppessang Aléna monro mammekko ri wettu Napatettonna paimeng Yérusalém, sibawa pancajiwi tassebbo risininna linoé.
8PUWANGNGE pura majjanci sibawa mattanro nenniya napogau’i matu sibawa akuwasan-Na; "Dé’na uwabbéréyangngi matu gandommu lao ri balié; tau laingngé dé’na naénungngi anggoro’mu iya mulolongengngé sibawa massussa-sussa.
9Iyakiya iko paddeppungengngi éngngalangngé, manréi matu wassélé’na sibawa pojiwi PUWANGNGE; sibawa iko iya céppué buwa anggoro, ménungngi matu uwaina ri seddé Bola-Ku."
10Pabbanuwana Yérusalém, assuno lalo ri pintu gerbangngé, passadiyai lalengngé untu’ sining tau iya lisué. Ebbuno watattana, paddésu’i batunna, patettongngi bandéraé untu’ bangsa-bangsaé.
11PUWANGNGE mabbéréyangngi pasengngéwé lao risininna sulapa’na linoé, "Powadangngi pabbanuwana Sion, ‘Itai, PUWANG Pappassalama’é poléni! Ritinrosiwi risining tau iya puraé Napaleppe.’"
12Riyasengngi matu mennang: ‘Umma mapaccing’; ‘Umma iya napassalama’é PUWANGNGE’. Riteppui matu Yérusalém ‘Kota iya ripalécé ri PUWANGNGE’, ‘Kota iya dé’énna risalaiwi ri PUWANGNGE’.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn